Ma vas oor baba se liggaam in tuimeldroërArgieffoto ŉ Vrou van Arkansas in die VSA is in hegtenis geneem nadat die liggaam van haar een maand oue babadogter in ŉ tuimeldroër in haar huis gevind is. Die nuusagentskap CBS News berig Tyra Neal (25) is Dinsdag in haar motorwoning in Poinsett County in hegtenis geneem. Volgens mediaberigte het die baba se pa op sy kind se liggaam afgekom en die polisie is ontbied. New York Post berig albei ouers is aanvanklik in hegtenis geneem, maar die pa is later vrygelaat. Neal word aangekla van moord en skending van ŉ lyk. Borgtog van $1 miljoen (sowat R12,6 miljoen) is aan haar toegestaan tydens haar hofverskyning Dinsdag. CBS News berig owerhede het nog nie bekendgemaak hoe die baba gesterf het nie. ŉ Nadoodse ondersoek sal wel gedoen word. Ashtyn Hayse, ŉ buurvrou wat naby Neal woon, het haar skok met Fox News gedeel: “Ek is so geskok. Hoe kan ŉ mens so iets aan ŉ baba doen? Dit is so hartseer.” Neal het nog vier kinders.